《丹阳道中》
清代·韦佩金

雨过千林滴，岸深一河静。树老就支屋，瓜熟全覆井。

村儿贫不丐，病妇容能整。刹荒倚严鬼，花孤傲秋靓。

泥牛下阪重，蓑人弄罾暝。远化青山烟，阴无万物影。

邮程过易忘，昔游见应省。抚心感衰病，倦目括风景。

浪迹无所成，江山岂心肯。

作者简介：韦佩金，字酉山，又字书城，江都人。乾隆戊戌进士，官凌云知县。有《经遗堂集》。